Abattoir-bestuurder gevonnis vir dieremishandelingArgieffoto Die bestuurder van ’n abattoir in Thaba Nchu in die Vrystaat is Dinsdag in die plaaslike streekshof gevonnis nadat hy op onder meer ses aanklagte van dieremishandeling skuldig bevind is. Dit volg nadat drie inspekteurs van die Dierebeskermingsvereniging (DBV) op 12 Junie verlede jaar ŉ roetine‑inspeksie by die Botlhabelo Beef Cattle Breeders in Thaba Nchu, sowat 63 km oos van Bloemfontein, uitgevoer het. Dié abattoir is onder staatsbesit. “Hier het ons op die aakligste gesig afgekom,” het Reinet Meyer, senior inspekteur van die DBV, in ŉ verklaring gesê. Volgens Meyer het die inspekteurs destyds met hul aankoms op drie beeste afgekom waarvan een se agterbeen gebreek was. Die bees is al die vorige dag by die abattoir vir noodslagting afgelaai. Daar is ook talle varke in aanhouding aangetref. Nes die beeste is dié diere in vuil en nat omstandighede met vuil drinkwater aangehou. Niks kon egter die inspekteurs voorberei op wat hulle sou sien wanneer die diere uiteindelik by die spesifieke abattoir geslag word nie. Meyer vertel dat die toerusting wat by die abattoir gebruik word nie in ’n werkende toestand was nie en dat diere eers na verskeie pogings sou vrek. Die inspekteurs het met afgryse toegekyk waarna hulle dadelik die proses stopgesit het. Die abattoir is summier gesluit totdat werkende toerusting geïnstalleer kon word en die 65-jarige Sebokwane Isaiah Kalake is vir die wreedheid verantwoordelik gehou. Die DBV het aanklagte van dieremishandeling teen Kalake aanhangig gemaak en hy is sedertdien by die abattoir afgedank, het Meyer gesê. Kalake is vandeesweek skuldig bevind aan die oortreding van die Dierebeskermingswet en ses aanklagte van dieremishandeling. Hiervoor is hy tot ’n boete van R4 000 of nege maande tronkstraf, wat vir vyf jaar opgeskort is, gevonnis. Hy is ook skuldig bevind aan die oortreding van die Vleisveiligheidswet waarvoor hy tot ’n boete van R1 000 of nege maande tronkstraf, wat vir drie jaar opgeskort is, gevonnis is. Landdros Magda Jacobs het gesê die vonnis behoort as voorbeeld te dien oor watter ernstige oortreding dieremishandeling is. Sy het ook gesê hoewel ’n dier geslag word, dit met die nodige respek en menslikheid gedoen moet word. Meyer het gesê die DBV verwelkom die vonnis. “Geregtigheid het geskied vir die diere. Kalake het nou ’n kriminele rekord en ons sal hom dophou. Die abattoir word gereeld besoek sodat voorvalle soos hierdie nie weer sal gebeur nie.”